Suksesvolle Kleinboer spreek VLV toe – Vroue Landbouvereniging van Kaapland
Home>News >Suksesvolle Kleinboer spreek VLV toe
Posted by VLV in News, Vredendal Tak 15 Jun 2019
Tydens die VLV se maandvergadering het 'n plaaslike kleinboer, Neels Julie die vroue toegespreek.
Hy is 'n seun van Upington, sy ma was 'n huiswerker, maar hy het met harde werk en die aangryp van elke geleentheid wat na sy kant toe gekom het, 'n sukses van sy lewe gemaak. Hy het net tot graad 8 skoolgegaan, maar het later die geleentheid gekry om homself as verpleër te bekwaam en het lank in 'n hospitaal gewerk. Nadat hy homself en sy gesin in Vredendal gevestig het, het hy die kans gekry om deel te word van 'n kleinboere-projek wat deur die Munisipaliteit geloods is. Die projek was nie 'n sukses nie, omdat die ander deelnemers nie besef het dat 'n boerdery baie en harde werk verg nie.
Neels het egter deurgedruk en met die samewerking van die Munisipaliteit kon hy later die grond koop. In 2013 oes hy een en 'n kwart ton druiwe. In 2015 oes hy 8 ton, die wynmaker by die kelder gebruik sy druiwe en die wyn het op 'n nasionale skou goud verower. Teen 2017 oes hy 30 ton druiwe. Die grond waarop Neels boer, lê net oorkant die kanaal by die ou vliegveld. Hy kry nog departementele steun vir die aankoop van 2,5 hektaar grond en implemente. Behalwe sy wingerd hou hy ook 'n paar varke en skape aan.
Neels, wat ook 'n pastoor is, skryf sy sukses toe aan harde werk, nederigheid, respek vir ander mense en die bereidwilligheid om te leer. Hy weet nie of 'n saamboerdery kan slaag nie, want daar moet een persoon wees wat verantwoordelikheid aanvaar Hy glo ook nie dat God slegte mense maak nie.
KANSA: Die takprojek van 2019, die gehekelde kombers, word aan
Suster Karlien Wessels van KANSA oorhandig. Die lede wat baie hard aan die blokke gehekel het was Sanet Ras, Dalene Hein, Aletta Nel en Christa Pretorius.